Аԥхьан иҳахьыз ҳмыхьааит, аԥхьа изыхәҭоу ҳәа дыҟоуп, ҳаибарԥшны ҳцәажәап рҳәарызшәа, инеиҿаԥш-ааиҿаԥшит дырҩегьых, нас ҿымҭ зегь ацәажәара иара ишидырҵаз дырны, қәрала иреиҳабыз, Ҵҟыбынтәи аамсҭцәа дуқәа иреиуаз, Едрыс иԥа Шарыҭхәа захьӡыз, ауаҩы ԥшӡа ҭаҳа-ҭыӷьа, ишьамхы еиқәыршә, иԥаҵақәа хьаша-ԥаша адауаԥшь иеиԥш дӷьазӷьазуа дахьтәаз иҽааириашан, Леон дкылкаан диҿаԥшуа, ус даацәажәеит